SKRIFTLIG FORESPØRGSEL E-0478/00

af Daniel Varela Suanzes-Carpegna (PPE-DE) til Kommissionen

(24. februar 2000)

Om: Kommissionens udarbejdelse af et forslag til retsgrundlag for aktionsprogrammet for mindretalssprog og regionale sprog i EU (Archipelago-programmet)

Kommissionen er i færd med at udarbejde et lovgivningsmæssigt forslag, der skal give et retsgrundlag og dermed et grundlag for finansiering via EU-budgettet af et aktionsprogram til beskyttelse og fremme af mindretalssprog og regionalsprog i Det Europæiske Fællesskab. Samtidig vil Den Europæiske Union allerede via sit budget for år 2000 finansiere en række forberedende programmer til fordel for mindretalssprog og regionalsprog.

I betragtning af alt dette og dermed, at det haster med at få afsluttet lovgivningsproceduren til vedtagelse af dette retsgrundlag for at sikre kontinuitet og stabilitet i de projekter, der allerede er omfattet af de nævnte forberedende foranstaltninger i år 2000, såsom at sikre og øge fremme og beskyttelse af EU's mindretalssprog og regionale sprog i de kommende år, kan Kommissionen da oplyse den omtrentlige tidsplan for den pågældende lovgivningsprocedure og nærmere bestemt, hvornår det omtalte retsgrundlag vil blive forelagt Europa-Parlamentet?

Kan Kommissionen give forhåndsoplysninger om retningslinjerne i det pågældende forslag og nærmere bestemt oplyse, hvor mange EU-midler den samlet vil foreslå, samt hvor lang finansieringsperioden vil blive?

Kan Kommissionen meddele, hvilket retsgrundlag i traktaten den har valgt til denne procedure?

Kan Kommissionen definere begrebet mindretalssprog eller regionalt sprog, som fremover vil kunne blive omfattet af aktionsprogrammet til fordel for mindretalssprog og regionale sprog i EU?

Samlet svar afgivet på Kommissionens vegne af Viviane Reding på skriftlige forespørgsler E-0465/00 og E-0478/00

(2. maj 2000)

Der er på budgetpost B3-1000 med titlen Forberedende samarbejdsforanstaltninger inden for uddannelses- og ungdomspolitik afsat et samlet beløb på 4,5 mio.. Dette beløb skal bl.a. støtte aktioner til fremme og beskyttelse af regionale mindretalssprog og -kulturer i Fællesskabet. Kommissionen havde bestemt, at der skulle afsættes et beløb på 2,5 mio. hertil som anført i det foreløbige udkast til budget, som blev forelagt for Rådet og Parlamentet.

Med henblik herpå agter Kommissionen snarest muligt at offentliggøre en indkaldelse af forslag, og den er i gang med at færdiggøre teksten. Alle nødvendige anvisninger på udfærdigelse og udvælgelse af forslagene vil fremgå af indkaldelsen af forslag. Det ærede medlem får direkte besked, så snart alle enkeltheder er kendt.

Kommissionen undersøger endvidere muligheden af at iværksætte en særlig undersøgelse af behovene hos de sproglige mindretal i EU, som med fordel kunne fuldstændiggøre den information, der allerede findes om emnet.

Ved planlægningen af aktioner til fremme og beskyttelse af regionale mindretalssprog i de kommende år skal der tages hensyn til såvel gennemførelsen af disse aktioner som til det europæiske sprogår i 2001. En nærmere definition af sådanne aktioner fastsættes på et passende tidspunkt.

Definitionen af regionale mindretalssprog er baseret på den definition, der står i Europarådets europæiske pagt om regionale sprog og mindretalssprog, artikel 1, nemlig at man ved udtrykket regionale mindretalssprog forstår dels sprog, der normalt tales på en medlemsstats område af borgere i denne stat, som udgør en talmæssigt mindre gruppe end resten af statens befolkning, dels sprog som er forskellige fra de(t) officielle sprog i denne stat; definitionen omfatter hverken dialekter af statens officielle sprog eller migranters sprog.